แบงก์ออกล่ามนุษย์เงินเดือน
กวาดผู้มีรายได้1.53หมื่นบาทมาใช้บัตรเครดิต/หารายได้เพิ่ม
29 ต.ค. 2555

กวาดผู้มีรายได้1.53หมื่นบาทมาใช้บัตรเครดิต/หารายได้เพิ่ม 
“ไทยพาณิชย์ทหารไทย” ออกล่าบัตรเครดิตมนุษย์เงินเดือน 1.53 หมื่นบาท เพิ่มรายได้
น.ส.อารยา ภู่พานิช ผู้ช่วยผู้จัดการใหญ่อาวุโส ธนาคารไทยพาณิชย์ กล่าวว่า ในต้นปีหน้าธนาคารจะรุกขยายบัตรเครดิตไปยังกลุ่มลูกค้าทำงานรายได้เดือนละ 1.53 หมื่นบาท ซึ่งเป็นกลุ่มลูกค้าขนาดใหญ่ในตลาด แต่เป็นลูกค้าบัตรเครดิตกับธนาคารอยู่น้อยมาก ส่วนหนึ่งเกิดจากที่ผ่านมาธนาคารจะเน้นกลุ่มลูกค้าระดับบนเป็นหลัก สิทธิประโยชน์จึงไม่สอดคล้องกับกลุ่มลูกค้าเงินเดือน
ปัจจุบันธนาคารไทยพาณิชย์มีฐานบัตรเครดิตเกือบ 2 ล้านบัตร แต่ในจำนวนนี้มีกลุ่มลูกค้าเงินเดือน 1.53 หมื่นบาท ถือบัตรเครดิตธนาคารเพียง 2 แสนบัตร ในปีหน้าจึงตั้งเป้าหมายขยายบัตรลูกค้ากลุ่มนี้ 100% หรือเพิ่มอีก 2 แสนบัตร
อย่างไรก็ดี น.ส.อารยา ยอมรับว่า แผนการขยายบัตรเครดิตในลูกค้ากลุ่มนี้ได้เลื่อนล่าช้าจากเดิม เพราะต้องการขยายฐานบัตรโดยออกเป็นแพ็กเกจคู่กับผลิตภัณฑ์อื่น เช่น การออม และการลงทุน ไม่เน้นเฉพาะการออกบัตรใหม่เพียงอย่างเดียว เพื่อให้สอดคล้องกับพฤติกรรมลูกค้า เนื่องจากผลการวิจัยพบว่า ลูกค้ากลุ่มนี้มองชีวิตในอนาคต ไม่ได้ต้องการใช้จ่ายเพียงอย่างเดียว บัตรเครดิตลูกค้ากลุ่มนี้จึงอาจออกมาในรูปแบบผูกกับเงินฝากประจำ หรือหากมีการกู้ซื้อที่อยู่อาศัยก็จะได้ดอกเบี้ยต่ำ
ขณะเดียวกันการเพิ่มฐานบัตรเครดิตกลุ่มลูกค้าเงินเดือน เพื่อให้มีรายได้ดอกเบี้ยเพิ่ม เนื่องจากปัจจุบันสัดส่วนผู้ที่ถือบัตรเครดิตชำระเต็มจำนวน 60% ที่เหลือ 40% ผ่อนชำระ ธนาคารจึงต้องปรับสัดส่วนลูกค้าผ่อนชำระเพิ่มเป็น 45% 
“ผลิตภัณฑ์ของธนาคารที่เกี่ยวกับกลุ่มวัยรุ่นตอนนี้แทบไม่มี ส่วนใหญ่จะเป็นกลุ่มลูกค้าระดับบน คนกลุ่มนี้ต่างจากลูกค้าระดับบน อย่างลูกค้าระดับบนต้องการไมล์เดินทางแทนแต้มสะสม แต่ลูกค้ากลุ่มนี้ต้องการประสบการณ์บางอย่างให้กับชีวิต ไม่ต้องหรูหรา แต่ต้องการให้สังคมยอมรับ ติดอยู่บนโลกออนไลน์” น.ส.อารยา กล่าว 
ด้านนางกาญจนา โรจวทัญญู หัวหน้าเจ้าหน้าที่บริหาร ส่งเสริมการตลาดลูกค้าบุคคล ธนาคารทหารไทย กล่าวว่า แผนธุรกิจบัตรเครดิตปีหน้านายบุญทักษ์ หวังเจริญ ประธานเจ้าหน้าที่บริหาร ได้ตั้งเป้าหมายให้เพิ่มยอดบัตรใหม่ 5 แสนบัตร จากปัจจุบันฐานบัตรมีจำนวนทั้งสิ้น 2.4 แสนบัตร โดยจะมุ่งไปที่การขยายฐานลูกค้าเก่าของธนาคารเป็นอันดับแรก เพราะฐานลูกค้ารายย่อยของธนาคารมีทั้งสิ้น 5 ล้านราย ในจำนวนนี้เป็นลูกค้าที่ใช้บริการสม่ำเสมอแค่ 2 ล้านราย 
ขณะเดียวกันธนาคารจะมุ่งขยายฐานลูกค้าที่มีรายได้เดือนละ 1.5 หมื่นบาท ซึ่งตลาดรวมเป็นกลุ่มที่ถือบัตรเครดิตเพียง 30% ที่เหลือ 70% ยังไม่ใช้บัตรเครดิต 
ปัจจุบันยอดผู้ใช้บัตรเครดิตสม่ำเสมอของทหารไทยเพิ่มจากเดือนละ 7 หมื่นบัตร เป็นเดือนละ 1.4 แสนบัตร และมีค่าใช้จ่ายผ่านบัตรเดือนละ 1,500 ล้านบาท จาก 2 ปีก่อนแค่เดือนละ 700 ล้านบาท